《忆旧游》
宋代·许必胜

欢游成逝波，盛华落残照。
每忆清池游，幽魂夜相吊。
君携手手时，云林正清妙。
天空露光动，襟衫见高调。
及来愁病侵，瘦骨冰棱峭。
君如镜中花，独向春光笑。
荒村酒味薄，沉忧何时疗。
日色不入梦，高星冻青耀。
空枝吟霜风，永夜兴悲啸。
嵯峨金张第，忽成野田烧。
安得明月中，长见君年少。
孤桐饱秋风，响作霜天鸿。
手翻九嶷色，下堕潇湘中。
谁言一寸路，不成西与东。
谁言少年时，不成衰老翁。
欲使胶漆意，通君山水衷。
尝恐金石奏，复为郑卫工。
所悲百年内，徒然羡华嵩。
华嵩有终极，愁泪终难穷。
愁泪一入地，春风无碧丛。

作者简介：许必胜，字希文，金坛（今属江苏）人。高宗绍兴十五年（一一四五）进士。官终知无为军巢县。按：《七十二峰足徵集》卷三作字克之，马迹山人，仕至显谟阁待制，忤时归里。《至顺镇江志》卷一八有传。今录诗十七首。